GRS ontvang FNB ‘Steve’ klagtesFNB maak ook van die karakter RB Jacobs gebruik om op navrae op sosiale media te reageer Die Gesagsliggaam vir Reklamestandaarde (GRS) het 20 klagtes ontvang oor FNB se nuutste ‘Steve’-advertensies, het die Sunday Times berig. “Meeste van die klaers voer aan dat die veldtog aanstootlik is, aangesien dit daarop sinspeel dat alle persone met die naam ‘Steve’ dom of finansieel in die moeilikheid is,” het Mpumi Mda, woordvoerder van die GRS, aan die koerant gesê. “Die klaers voer ook aan dat kinders met die naam ‘Steve’ op skool gespot en geboelie gaan word.” Faye Mfikwe, woordvoerder vir First National Bank, het egter gesê die bank het nie enigiets teen persone met die naam ‘Steve’ nie. “Die name Steve, Stefan, Stefanos en selfs Stephanie is baie edel, net soos die persone wat só genoem is,” het Mfikwe aan die koerant gesê. “Meeste van ons naaste vriende en ŉ aantal van ons gewaardeerde kliënte se name is ook ‘Steve’. Dit was bloot ŉ persona met wie mense kon identifiseer.” Gebruikers het ook van Twitter gebruik gemaak om die veldtog te kritiseer. Een gebruiker het foto’s van bekende Steves, insluitend Steve Biko en Steve Jobs met byskrifte soos #proudlySteve [#trotsSteve] gepubliseer. Rapport het intussen Sondag berig dat die skoonheidsmaatskappy Sorbet gevolglik ŉ veldtog van stapel gestuur het: “Haai Steve, ontmoet Nancy” wat as “ongepoleerd, ongewaks en sonder liefde” beskryf word. Die maatskappy het ŉ verskoning op sy webwerf gepubliseer en gesê alhoewel ŉ paar mense dol was oor die veldtog, het ander, veral vroue met die naam Nancy, aanstoot geneem.